Predkladacia  správa

Návrh zákona o životnom partnerstve dvoch osôb rovnakého pohlavia a o zmene a doplnení niektorých zákonov (zákon o životnom partnerstve) predkladajú poslanci Národnej rady Slovenskej republiky podľa čl. 87 ods. 1 Ústavy SR. Na rokovanie vlády SR sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. Návrh zákona nebol predmetom medzirezortného pripomienkového konania.

Predložený návrh zákona má za cieľ zrovnoprávnenie homosexuálneho a heterosexuálneho vzťahu. V právnom poriadku sa zavádza nový inštitút tzv. životné partnerstvo, ktoré môžu uzavrieť osoby rovnakého pohlavia staršie ako 18 rokov za účelom vytvorenia pevného, trvalého životného a majetkového spoločenstva. 

Práva a povinnosti životných partnerov sú riešené obdobne ako práva a povinnosti manželov v zákone o rodine. Poslanecký návrh v prevažnej miere kopíruje ustanovenia zákona o rodine a v rámci možností ich prispôsobuje inštitútu životného partnerstva.

Návrh zákona obsahuje 36 článkov. Čl. I. vytvára základný rámec  inštitútu životného partnerstva a čl. II. až XXXV. obsahujú zmeny a doplnenia predpisov, ktoré by bolo potrebné zmeniť alebo doplniť v súvislosti s uzákonením inštitútu životného partnerstva. Vzhľadom na túto skutočnosť bol návrh zákona zaslaný na vyjadrenie a zaujatie stanoviska Ministerstvu práce, sociálnych vecí a rodiny SR, Ministerstvu financií SR a Ministerstvu vnútra SR.

Z hľadiska legislatívnych úloh a záväzkov Slovenskej republiky voči medzinárodnym zmluvám, dohodám, dohovorom a Smerniciam EÚ nie je vydanie tohoto zákona tak naliehavé, aby bolo predložené na rokovanie vlády SR a Národnej rady SR bez dôkladnej legislatívnej prípravy a dostatočnej odbornej a verejnej diskusie. V súčasnosti neexistuje zásadné stanovisko slovenskej spoločnosti na otázku, do akej miery sa bude v našej krajine stotožňovať inštitút manželstva s inštitútom životného partnerstva.

Predložený návrh zákona má viacero legislatívnych a vecných nedostatkov.

V čl. I. návrhu sa bez jasnej koncepcie zrovnoprávnil inštitút manželstva a životného partnerstva. Predkladatelia v prevažnej miere prebrali ustanovenia zákona o rodine, hoci účel manželstva a účel registrovaného partnerstva je odlišný. Hlavným spoločenským účelom manželstva je založenie rodiny a riadna výchova detí. Účelom životného partnerstva je v zmysle predloženého návrhu vytvorenie pevného, trvalého životného a majetkového spoločenstva.
Návrh sa v mnohých smeroch javí ako kontraverzný, keď napríklad 
-   v zmysle čl. I § 12 u osoby mladšej ako 18 rokov životné partnerstvo nevznikne, ale čl. VI bod 15  (návrh na zmenu Občianskeho súdneho poriadku) sa zakotvuje možnosť, aby súd povolil uzavretie životného partnersta osobe mladšej ako 16 rokov.
-	vo všeobecnej časti dôvodovej správy tvrdí, že  homosexuálne páry nijakým spôsobom neoprávňuje na adopciu detí, umelé oplodnenie či cirkevný sobáš a na strane druhej v čl. I § 27 nepriamo dáva možnosť jednému zo životných partnerov osvojiť si dieťa druhého zo životných  partnerov. Zároveň v čl. III, ktorým sa novelizuje zákon č. 94/1963 Zb. o rodine  znení neskorších predpisov sa vytvára priestor na osvojenie detí homosexuálnymi pármi. Osvojenie je najvhodnejšou formou náhradnej rodinnej výchovy a má byť predovšetkým na prospech dieťaťa a spoločnosti. Je otázne do akej miery by bolo osvojenie detí a ich následná výchova  homosexuálnymi pármi na prospech dieťaťa a spoločnosti.

Predkladatelia navrhujú novelizovať celý rad právnych predpisov napríklad
-	v čl. II Občiansky zákonník, 
-	v čl. VI. Občiansky súdny poriadok, 
-	v čl. V. zákon č. 97/1963 Zb. o medzinárodnom práve súkromnom a procesnom v znení neskorších predpisov,
-	v čl. VIII zákon č. 328/1991 Zb. o konkurze a vyrovnaní v znení neskorších predpisov,
-	v čl. XII zákon č. 40/1993 Z. z. o štátnom občianstve Slovenskej republiky v znení zákona 70/1997 Z.z.,
-	v čl. XXIII. zákon č. 140/1961 Zb. Trestný zákon v znení neskorších predpisov,
-	v čl. XXIV. zákon č. 141/1960 Zb. o trestnom konaní súdnom (Trestný poriadok),
-	v čl. XXV zákon č. 311/2001 Z.z. Zákonník práce,
-	ako aj celý rad daňových a sociálnych zákonov.

Návrh zákona v predloženej podobe nerieši vzájomné väzby v rámci právneho poriadku a vyznieva nekoncepčne, pretože všade tam, kde platný zákon používa pojmy manželstvo, manžel, manželka sa dopĺňajú v zmysle návrhu slová životné partnerstvo, životný partner. 

Vo vzťahu k návrhu novely zákona č. 97/1963 Zb. o medzinárodnom práve súkromnom a procesnom v znení neskorších predpisov (čl. V.) je nutné konštatovať, že návrh je založený na chybnej premise, že obsah inštitútu životného partnerstva tak, ako je definovaný v návrhu zákona, je rovnaký aj v iných štátoch, ktoré majú právnu úpravu životného, resp. registrovaného partnerstva. Je potrebné počítať nielen z rozdielnou právnou úpravou, ale najmä treba vychádzať z predpokladu, že životnému parnerstvu podľa navrhovaného zákona nebudú iné štáty v zásade priznávať právne účinky.

Z dôvodu, že pojem, obsah a ani úprava inštitútu partnerstva nie je (na rozdiel od inštitútu manželstva, ktorý ma vo väčšine štátov rovnaký obsah) v rôznych  štátoch rovnaká a najmä  nie je v medzinárodnom meradle všeobecne akceptovaný inštitút „partnerstva“ nie je v súčastnosti možné upravovať tento inštitút v zákone o medzinárodnom práve súkromnom a procesnom. 

Navrhovaná úprava čl. V. by mala v praxi veľmi obmedzené uplatnenie, pričom by sa neriešili zásadné otázky medzinárodného práva súkromného a procesného.

Ministerstvo financií Slovenskej republiky zásadne nesúhlasí s novelizáciou zákona č. 182/1993 Z. z. o vlastníctve bytov a nebytových priestorov v znení neskorších predpisov (čl. IV návrhu). Platné znenie zákona v § 4 ods. 2 umožňuje fyzickým osobám nadobúdať byty do podielového spoluvlastníctva a navrhovaná úprava je zmätočná. Rovnako nesúhlasí aj s novelou zákona č. 511/1992 Zb. o správe daní a poplatkov a o zmenách v sústave finančných orgánov v znení neskorších predpisov (čl. XVIII návrhu) a novele zákona č. 366/1999 Z. z. o daniach z príjmov v znení neskorších predpisov (čl. XX návrhu). Predložené znenie noviel nepostihuje všetky dotknuté ustanovenia zákonov.

Ministerstvo vnútra Slovenskej republiky nesúhlasí s novelou zákona č. 381/1997 Z. z. o cestovných dokladoch (čl. XIV návrhu). Ustanovenia § 7 a 8 zákona  nedovoľujú vydanie diplomatického pasu a služobného pasu životnému partnerovi zamestnanca pracujúceho v diplomatickej misii alebo v konzulárnom úrade Slovenskej republiky. Navrhované ustanovenie § 14 ods. 3 písm. g) je preto v rozpore s uvedenými ustanoveniami. V čl. XV., v ktorom sa navrhuje novela zákona Národnej rady SR č. 73/1995 Z. z. o pobyte cudzincov na území Slovenskej republiky v znení neskorších predpisov, žiada Ministerstvo vnútra Slovenskej republiky vypustiť z návrhu, pretože životné partnerstvo občana Slovenskej republiky s cudzincom nemôže byť titulom na trvalý pobyt na území Slovenskej republiky. Bolo by to v rozpore so zásadami migračnej politiky SR ako aj štátov Európskej únie.

Ministerstvo spravodlivosti Slovenskej republiky s prihliadnutím na pripomienky Ministerstva práce sociálnych vecí a rodiny SR, Ministerstva financií SR a Ministerstva vnútra SR, neodporúča postúpiť predložený návrh zákona na ďalšie legislatívne konanie.